Generálna prokuratúra
Slovenskej republiky

Leg/2 54/24/1000				             	
Zbierka služobných predpisov
generálneho prokurátora
								Slovenskej republiky
								Por. č. 28/2024

P R Í K A Z

generálneho prokurátora Slovenskej republiky

z 19. marca 2024

o úprave hodnotiteľa a priameho nadriadeného hodnotiteľa na účely služobného hodnotenia štátneho zamestnanca na prokuratúre

Podľa § 10 ods. 2 zákona č. 153/2001 Z. z. o prokuratúre v znení neskorších predpisov a § 123 ods. 11 zákona č. 55/2017 Z. z. o štátnej službe a o zmene a doplnení niektorých zákonov vydávam tento príkaz:

Článok 1
Úvodné ustanovenie

Tento príkaz upravuje, kto sa považuje za hodnotiteľa a priameho nadriadeného hodnotiteľa na účely služobného hodnotenia štátneho zamestnanca v služobnom úrade, ktorým je Generálna prokuratúra Slovenskej republiky (ďalej len „generálna prokuratúra“) a krajská prokuratúra.

Článok 2
Hodnotiteľ

(1) V služobnom úrade generálna prokuratúra sa za hodnotiteľa považuje 
a)	príslušný námestník generálneho prokurátora Slovenskej republiky (ďalej len „námestník generálneho prokurátora“), ak ide o vedúceho štátneho zamestnanca (ďalej len „vedúci zamestnanec“) vo funkcii riaditeľa odboru a štátneho zamestnanca v jeho priamej riadiacej pôsobnosti, 
b)	prvý námestník generálneho prokurátora, ak ide o riaditeľa Kancelárie generálneho prokurátora Slovenskej republiky, vedúceho referátu ochrany utajovaných skutočností a štátneho zamestnanca oddelenia európskych delegovaných prokurátorov,
c)	námestník generálneho prokurátora, ak ide o vedúceho referátu vnútorného auditu a manažéra kybernetickej bezpečnosti a informačnej bezpečnosti,
d)	príslušný riaditeľ odboru, ak ide o vedúceho zamestnanca a štátneho zamestnanca v jeho riadiacej pôsobnosti, 
e)	vedúci oddelenia závažnej kriminality, ak ide o štátneho zamestnanca v jeho riadiacej pôsobnosti, 
f)	vedúci referátu ochrany utajovaných skutočností, ak ide o štátneho zamestnanca v jeho priamej riadiacej pôsobnosti, 
g)	vedúci referátu vnútorného auditu, ak ide štátneho zamestnanca v jeho priamej riadiacej pôsobnosti. 

(2) V služobnom úrade krajská prokuratúra sa za hodnotiteľa považuje
a)	námestník krajského prokurátora pre trestný úsek, ak ide o bezpečnostného zamestnanca krajskej prokuratúry,
b)	námestník krajského prokurátora pre netrestný úsek, ak ide o vedúceho oddelenia vnútornej správy a vedúceho oddelenia informatiky,
c)	vedúci organizačného a personálneho oddelenia, ak ide o vedúceho správy registratúry krajskej prokuratúry a štátneho zamestnanca organizačného a personálneho oddelenia,
d)	vedúci oddelenia vnútornej správy, ak ide o štátneho zamestnanca oddelenia vnútornej správy,
e)	vedúci oddelenia informatiky, ak ide o štátneho zamestnanca oddelenia informatiky,
f)	vedúci správy registratúry krajskej prokuratúry, ak ide o ostatných štátnych zamestnancov na krajskej prokuratúre,   
g)	okresný prokurátor, ak ide o vedúceho správy registratúry okresnej prokuratúry,
h)	vedúci správy registratúry okresnej prokuratúry, ak ide o štátneho zamestnanca na okresnej prokuratúre.
 
Článok 3
Priamy nadriadený hodnotiteľa

(1) V služobnom úrade generálna prokuratúra sa za priameho nadriadeného hodnotiteľa považuje
a)	generálny prokurátor Slovenskej republiky, ak ide o hodnotiteľa podľa čl. 2 ods. 1 písm. a) až c), písm. f) a g) alebo ak hodnotiteľom podľa čl. 2 ods. 1 písm. d) je riaditeľ kancelárie generálneho prokurátora a riaditeľ osobného úradu,
b)	príslušný námestník generálneho prokurátora, ak ide o hodnotiteľa podľa čl. 2 ods.1 písm. d) neuvedeného v odseku 1 písm. a) tohto článku a hodnotiteľa podľa čl. 2 písm. e).

(2) V služobnom úrade krajská prokuratúra sa za priameho nadriadeného hodnotiteľa považuje
a)	krajský prokurátor, ak ide o hodnotiteľa podľa čl. 2 ods. 2 písm. a) až e) a g),
b)	námestník krajského prokurátora pre trestný úsek, ak ide o hodnotiteľa podľa čl. 2 ods. 2 písm. f), pričom hodnoteným štátnym zamestnancom je štátny zamestnanec organizačne začlenený na oddeleniach, ktoré zabezpečujú plnenie úloh v trestnej a medzinárodnej oblasti, 
c)	námestník krajského prokurátora pre netrestný úsek, ak ide o hodnotiteľa podľa čl. 2 ods. 2 písm. f), pričom hodnoteným štátnym zamestnancom je štátny zamestnanec organizačne začlenený na netrestné oddelenie a podateľňu,
d)	okresný prokurátor, ak ide o hodnotiteľa podľa čl. 2 ods. 2 písm. h).

Článok 4
Zrušovacie ustanovenie
	
Zrušuje sa: 
Príkaz generálneho prokurátora Slovenskej republiky por. č. 14/2017 z 22. decembra 2017, ktorým sa upravuje hodnotiteľ a priamy nadriadený hodnotiteľa na účely služobného hodnotenia štátneho zamestnanca na prokuratúre v znení príkazu generálneho prokurátora Slovenskej republiky por. č. 10/2018 zo 14. mája 2018, príkazu generálneho prokurátora Slovenskej republiky por. č. 13/2019 z 20. decembra 2019 a príkazu generálneho prokurátora Slovenskej republiky por. č. 16/2021 zo 14. októbra 2021.

Článok 5
Účinnosť

Tento príkaz nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky